b'\n_START_ARTICLE_\nKullanhuuhdonta\n_START_PARAGRAPH_\nKullanhuuhdonnalla tarkoitetaan kullan erottamista maalajista liikkuvan veden avulla. Suomen Lapissa Inarin ja Sodankyl\xc3\xa4n kuntien alueella sijaitsevat kultakent\xc3\xa4t ovat ainoita alueita koko Euroopassa, jossa pintamaan kultaesiintym\xc3\xa4t ovat tarpeeksi suuria taloudellisesti kannattavalle kullanhuuhdonnalle. Lemmenjoen alueella on toiminut useita p\xc3\xa4\xc3\xa4- tai sivutoimisia koneita k\xc3\xa4ytt\xc3\xa4vi\xc3\xa4 kullankaivajia. Lis\xc3\xa4ksi lapiokaivu on ollut suosittua harrastustoimintaa. Vuonna 2011 voimaan tullut uusi kaivoslaki kuitenkin lopettaa kaiken koneellisen kullankaivun lyhyen siirtym\xc3\xa4ajan p\xc3\xa4\xc3\xa4ttyess\xc3\xa4 sek\xc3\xa4 eritt\xc3\xa4in todenn\xc3\xa4k\xc3\xb6isesti v\xc3\xa4hent\xc3\xa4\xc3\xa4 my\xc3\xb6s harrastuspohjaista lapiokaivua lupamaksujen moninkertaistuessa.\n_START_SECTION_\nHuuhdontatavat\n_START_PARAGRAPH_\nKullanhuuhdonta voidaan jaotella kahteen eri huuhdontatapaan: koneelliseen ja k\xc3\xa4sintapahtuvaan kullanhuuhdontaan.\n_START_SECTION_\nLapiokaivu\n_START_PARAGRAPH_\nLapiokaivussa lapioilla ja hakuilla kaivettu maa-aines lapioidaan huuhdontar\xc3\xa4nniin, jonka j\xc3\xa4lkeen r\xc3\xa4nniin ohjattu vesi kuljettaa kevyen maa-aineksen pois painavempien aineiden kuten kullan j\xc3\xa4\xc3\xa4dess\xc3\xa4 r\xc3\xa4nnin rihloihin. Rihloihin pakkautunut rikaste lasketaan sen j\xc3\xa4lkeen vaskooliin, jolla huuhtomalla kulta-aines saadaan erotettua muista aineista.\n_START_SECTION_\nKoneellinen kaivu\n_START_PARAGRAPH_\nKoneellisessa kaivussa kultapitoinen maa-aines kaivetaan yl\xc3\xb6s kaivinkoneella, jonka j\xc3\xa4lkeen maa-aines sy\xc3\xb6tet\xc3\xa4\xc3\xa4n huuhtomoon. Huuhtomoita on monenlaisia, mutta suurin osa Suomen kullankaivajista k\xc3\xa4ytt\xc3\xa4\xc3\xa4 yksinkertaista huuhtomoa, jossa maa-aines sy\xc3\xb6tet\xc3\xa4\xc3\xa4n pienen seulan l\xc3\xa4pi huuhdontar\xc3\xa4nneihin, jonka j\xc3\xa4lkeen virtaava vesi huuhtoo pois kevyen maa-aineksen kullan j\xc3\xa4\xc3\xa4dess\xc3\xa4 r\xc3\xa4nnin rihloihin._NEWLINE_Eri puolilla maailmaa, etenkin Kanadan Klondikessa toimii kuitenkin isoja kullanhuuhdontaan perustuvia kultakaivoksia. Isoissa huuhtomoissa kaivettu maa-aines sy\xc3\xb6tet\xc3\xa4\xc3\xa4n yleens\xc3\xa4 isoihin t\xc3\xa4ry- ja rumpuseuloihin, joista hienoin maa-aines p\xc3\xa4\xc3\xa4tyy huuhdontar\xc3\xa4nneihin. Huuhdontar\xc3\xa4nneist\xc3\xa4 maa-aines ohjataan usein viel\xc3\xa4 pieneen sentrifugiin pienimpienkin kultahippujen ker\xc3\xa4\xc3\xa4miseksi.\n_START_SECTION_\nTankavaaran Kultakyl\xc3\xa4\n_START_PARAGRAPH_\nSodankyl\xc3\xa4n Tankavaarassa toimii kullanhuuhdonnan perinteit\xc3\xa4 vaaliva Kultakyl\xc3\xa4. Siell\xc3\xa4 on mahdollista tutustua kullanetsinn\xc3\xa4n historiaan Kultamuseossa ja huuhtoa itse aitoa kultaa. Tankavaaraan on rakennettu kultarynn\xc3\xa4k\xc3\xb6n aikainen n\xc3\xa4k\xc3\xb6iskyl\xc3\xa4 sek\xc3\xa4 majoitus- ja ravintolapalveluja. Kultamuseon alueelle on koottu my\xc3\xb6s historiallista kullankaivussa k\xc3\xa4ytetty\xc3\xa4 esineist\xc3\xb6\xc3\xa4 ja asumuksia.\n_START_SECTION_\nKullanhuuhdonta kilpailulajina\n_START_PARAGRAPH_\nKullanhuuhdontaa voi harrastaa my\xc3\xb6s kilpailutasolla. Kullanhuuhdontakisoissa kilpaillaan siit\xc3\xa4, kuka vaskaa \xc3\xa4mp\xc3\xa4rillisen hiekkaa ja l\xc3\xb6yt\xc3\xa4\xc3\xa4 siihen ennalta piilotetut kultahiput nopeimmin. Jokaiselle kilpailijalle jaetaan saman kultahippum\xc3\xa4\xc3\xa4r\xc3\xa4n sis\xc3\xa4lt\xc3\xa4v\xc3\xa4 hiekka\xc3\xa4mp\xc3\xa4ri. Kilpailijat eiv\xc3\xa4t tied\xc3\xa4 montako kultahippua hiekan joukkoon on piilotettu. Kilpailuhiput ovat halkaisijaltaan hyvin pieni\xc3\xa4, enint\xc3\xa4\xc3\xa4n 1 mm, ja se tekeekin lajista haastavan. Jokaisesta hukatusta kultahipusta tulee aikasakko, joka vaikuttaa lopulliseen vaskausaikaan. Kilpailuv\xc3\xa4lineet koostuvat \xc3\xa4mp\xc3\xa4rist\xc3\xa4, jossa kultapitoinen hiekka, vaskoolista, kilpailunumerosta ja koeputkesta, joka on t\xc3\xa4ytetty puhtaalla vedell\xc3\xa4. L\xc3\xb6ydetyt hiput kilpailija laittaa koeputkeen ja vie sen kisatoimitsijalle laskettavaksi. Nopeimman kokonaisvaskausajan saavuttanut on voittanut kilpailun. Kilpailusarjoja ovat: miehet, naiset, yleinen, lapset/nuoret, aloittelijat, veteraanit ja joukkue.  Palkinnon saa yleens\xc3\xa4 kolme parasta. _NEWLINE_Tankavaara toimii is\xc3\xa4nt\xc3\xa4n\xc3\xa4 vuoden 2019 kullanhuuhdonnan MM-kisoissa. Sit\xc3\xa4 aiemmin kisoja on j\xc3\xa4rjestetty yhteens\xc3\xa4 30 kertaa, joista Tankavaarassa yhdeks\xc3\xa4n kertaa vuosina 1977\xe2\x80\x931981, 1983, 1987, 1993 ja 2006. Kullanhuuhdonnan MM-kisat j\xc3\xa4rjestet\xc3\xa4\xc3\xa4n aina vuosittain eri maassa.'